ORDE do 3 de xuño de 2004 pola que se modifican as bases reguladoras das axudas para o fomento do asociacionismo na utilización de maquinaria agrícola en Galicia e se convocan as axudas para o ano 2004.
CONSELLERÍA DE POLÍTICA AGROALIMENTARIA E DESENVOLVEMENTO RURAL — III. OUTRAS DISPOSICIÓNS — 09/06/2004

A Orde do 18 de xullo de 2002, da Consellería de Política Agroalimentaria e Desenvolvemento Rural, que se publicou no Diario Oficial de Galicia número 143, con data do 26 de xullo, establecía as bases e o réxime xurídico das axudas para o fomento do asociacionismo na utilización de maquinaria agrícola en Galicia e convocábanse as axudas para o ano 2002.
Posteriormente, por orde desta consellería, do 12 de febreiro de 2003, que se publicou no Diario Oficial de Galicia número 36, con data do 20 de febreiro, convocáronse para o ano 2003 as devanditas axudas.
A experiencia na xestión destas axudas e os resultados que se obtiveron durante os anos anteriores, sobre todo o número de cooperativas de Utilización de Maquinaria Agrícola (CUMA) que se constituíron, o número de cooperativas agrarias que prestan o servizo de maquinaria aos seus socios, o volume de investimentos realizados, a redución de custos de amortización, o aforro de man de obra e a mellora da calidade de vida no medio rural xustifican o interese e a continuidade destas liñas de axudas; aínda que, para mellorar a operatividade e os resultados que se obteñen, se considera necesario introducir determinadas modificacións das bases reguladoras, que redunden en beneficio das entidades asociativas de carácter agropecuario, dos agricultores e dos gandeiros galegos, sempre que utilicen a maquinaria agrícola de forma conxunta e en réxime asociativo.
Por todo o exposto, en consonancia co establecido no artigo 30.I.1 e 3 do Estatuto de autonomía de Galicia, e en uso das facultades que me confire a Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Obxecto.
Esta orde ten por obxecto modificar as bases reguladoras das axudas para o fomento do asociacionismo
na utilización de maquinaria agrícola en Galicia, que se establecen na Orde do 18 de xullo de 2002 (DOG nº 143, do 26 de xullo), da Consellería de Política Agroalimentaria e Desenvolvemento Rural, así como convocar estas axudas para o exercicio orzamentario 2004.
Sección primeira
Modificación das bases reguladoras
Artigo 2º.-Modificación das bases reguladoras.
Modifícanse os seguintes artigos da Orde do 18 de xullo de 2002, pola que se establecen as bases e o réxime xurídico das axudas para o fomento do asociacionismo na utilización de maquinaria agrícola en Galicia:
A) O primeiro parágrafo do punto 8 do artigo 4º, relativo aos requisitos comúns exixidos ás entidades asociativas solicitantes, queda redactado como segue:
Artigo 4º.8: «No caso da renovación do parque de tractores, substituiranse por modelos que incorporen novas tecnoloxías aqueles tractores que estean inscritos no Rexistro Oficial de Maquinaria Agrícola con anterioridade ao ano 1994 inclusive e que non cambiasen de titular nos últimos dous anos».
B) Engádese un punto 5 ao artigo 6º, relativo aos requisitos específicos que deben cumprir as cooperativas e SAT, coa seguinte redacción:
Artigo 6º.5: «As cooperativas agrarias solicitantes deberán facturar como mínimo 300.000 euros. Excepcionalmente, poderanse atender solicitudes de axuda presentadas por cooperativas agrarias que teñan menos facturación, sempre que se constituísen nos últimos 5 anos en sectores ou comarcas sen apenas asociacionismo, ou por razóns do seu interese socioeconómico para o medio rural onde están implantadas».
C) O punto 1 do artigo 7º, relativo aos conceptos subvencionables e contía económica, queda redactado como segue:
Artigo 7º.1: «Adquisición de maquinaria agrícola para o seu uso en réxime asociativo.
a) A subvención poderá chegar ata un máximo de 120.000 euros por entidade asociativa beneficiaria, salvo que o interese e a dimensión do proxecto aconsellen superar este límite.
b) No caso das CUMA, a axuda poderá chegar ata o 40% do investimento auxiliable, sempre que ningunha das máquinas supere o 65% do importe total investido no conxunto do parque de maquinaria que ten a CUMA. Se non se cumpre esta condición, a axuda só poderá chegar ata o 30% do investimento auxiliable.
c) No caso das demais entidades asociativas (cooperativas agrarias, cooperativas de explotación
comunitaria da terra e SAT de explotación en común), a axuda poderá chegar ata o 30% do investimento auxiliable. Excepcionalmente, a axuda poderase incrementar ata o 35%, cando o investimento que se vai realizar implique melloras tecnolóxicas que repercutan favorablemente na seguridade e nas condicións de traballo dos agricultores e gandeiros».
D) Engádense dous puntos 6 e 7 ao artigo 7º, relativo aos conceptos subvencionables e contía económica, coa seguinte redacción:
Artigo 7º.6: «Tamén serán subvencionables aqueles investimentos que fomenten a introdución de maquinaria, equipamentos, sistemas e novas tecnoloxías, en relación coa alimentación, manexo e sanidade nas explotacións agropecuarias, así como co tratamento e eliminación de residuos agrarios, en réxime asociativo e de forma respectuosa co ambiente.
A axuda poderá chegar ata o 35% do investimento auxiliable, sen superar o importe máximo de 80.000 euros por entidade asociativa beneficiaria, salvo que a potencialidade do proxecto aconselle superar este límite».
Artigo 7º.7: «Non se subvencionarán os investimentos que, pola súa dimensión e prestacións, non se axusten ao servizo que van realizar as entidades asociativas agrarias a curto prazo. Tampouco se subvencionarán aqueles investimentos que teñan un custo superior ao básico e real de mercado, para equipamentos e maquinaria de similar capacidade e prestacións. En ambos os dous casos, poderase admitir como subvencionable o orzamento que se axuste ás necesidades e dimensión das entidades asociativas, modulado en función do custo básico de mercado».
E) Engádese un punto 8 ao artigo 8º, coa seguinte redacción:
Artigo 8º.8: «Os criterios de valoración que se establecen nos puntos anteriores valoraranse cunha puntuación máxima de ata tres puntos o primeiro deles, dous puntos o segundo e un punto cada un dos demais».
F) O punto 12 do artigo 11º, relativo á documentación que deben presentar as entidades asociativas solicitantes, queda redactado como segue:
Artigo 11º.12: «As CUMA e demais entidades asociativas que xa solicitasen axudas para maquinaria agrícola en exercicios anteriores, deberán presentar copia compulsada do libro de rexistro da maquinaria, así como copia do programa de control e xestión da maquinaria, correspondente ao ano 2003. Tamén deberán xustificar a baixa rexistral ou venda das máquinas e equipamentos en que existise duplicidade».
G) Engádese un punto 19 ao artigo 11º, coa seguinte redacción:
Artigo 11º.19: «As CUMA e demais entidades asociativas agrarias que formen parte ou participen en proxectos de intercooperación na utilización de maquinaria agrícola, deberán acreditar a constitución formal da entidade asociativa de orde superior en que se integren, para poderen solicitar e beneficiarse das axudas que se establecen nesta orde».
H) Modifícase o artigo 13º, relativo á compatibilidade das axudas, que queda redactado como segue:
Artigo 13º: «Compatibilidade.
As subvencións reguladas nesta orde son incompatibles con calquera outra axuda das administracións públicas para os mesmos conceptos, salvo coas subvencións ao tipo de xuro dos préstamos para financiar o investimento, sempre que non procedan de fondos da Unión Europea. En todo caso, a subvención neta equivalente total non poderá superar o 50% do investimento auxiliable».
I) Modifícanse os anexos I, II e III da Orde do 18 de xullo de 2002 e redáctanse de novo na súa totalidade. Xúntanse como anexos I, II e III con esta orde para a substitución dos anteriores e para seren utilizados polas entidades asociativas como modelo para presentar as solicitudes de axuda.
Sección segunda
Convocatoria das axudas para o ano 2004
Artigo 3º.-Convocatoria das axudas.
Convócanse para o ano 2004 as axudas para o fomento do asociacionismo na utilización de maquinaria agrícola en Galicia, reguladas na orde desta consellería, do 18 de xullo de 2002 (DOG nº 143, do 26 de xullo), coas modificacións que se detallan no artigo 2º desta orde.
Artigo 4º.-Condicións e finalidade.
1. Para poderse acoller ás axudas para o fomento do asociacionismo na utilización de maquinaria agrícola, deberanse cumprir os requisitos establecidos na orde da Consellería de Política Agroalimentaria e Desenvolvemento Rural, do 18 de xullo de 2002, coas modificacións introducidas por esta orde.
2. Estas axudas teñen por finalidade lograr unha correcta racionalización e utilización do parque de maquinaria agrícola e equipamentos dispoñibles en Galicia, mellorar a calidade de vida no medio rural e a seguridade no traballo, ampliar os servizos prestados e aforrar custos nas explotacións agropecuarias galegas.
Artigo 5º.-Solicitudes, documentación e xestión das axudas.
1. As solicitudes de axuda presentaranse segundo o establecido no artigo 9º da Orde do 18 de xullo de 2002, xunto coa documentación que se detalla no seu artigo 11, así como de conformidade coa redacción dada por esta orde.
Para a presentación da solicitude de axuda deberase utilizar o modelo que se xunta a esta orde, que se compón dos seguintes anexos:
-Anexo I: instancia de solicitude.
-Anexo II: relación das liñas de axuda solicitadas.
-Anexo III: relación da documentación presentada.
2. As entidades asociativas beneficiarias, os conceptos subvencionables e a contía económica, os criterios de valoración, o procedemento de xestión das axudas e o prazo e forma de xustificación delas axustaranse ao establecido nesta orde e na Orde do 18 de xullo de 2002 (DOG nº 143, do 26 de xullo), da Consellería de Política Agroalimentaria e Desenvolvemento Rural.
Artigo 6º.-Prazo de presentación.
Para o ano 2004, o prazo de presentación das solicitudes de axuda será de 40 días naturais, contados a partir do día seguinte ao de publicación desta orde no Diario Oficial de Galicia.
Artigo 7º.-Financiamento.
A concesión das axudas efectuarase con cargo á aplicación orzamentaria 09.04.612-A.770.1, por un importe de 2.776.630,38 euros, dos orzamentos xerais da Comunidade Autónoma de Galicia para o ano 2004, así como con outros remanentes que puidesen existir na mesma aplicación.
A devandita aplicación orzamentaria poderase incrementar con fondos adicionais comunitarios, estatais e desta comunidade autónoma.
En todo caso, a concesión das axudas para o fomento do asociacionismo na utilización de maquinaria agrícola en Galicia estará condicionada á existencia de crédito axeitado e suficiente e limitarase ás dispoñibilidades orzamentarias.
Quedan exentas de presentar os xustificantes do cumprimento das obrigas coa Seguridade Social, Facenda autonómica e Axencia Tributaria as entidades asociativas beneficiarias de axudas que non superen os 1.500 euros, de acordo co establecido no artigo 42 da Lei 8/2003, do 29 de decembro, dos orzamentos xerais da Comunidade Autónoma de Galicia para o ano 2004.
Disposicións derradeiras
Primeira.-Facúltase o director xeral de Industrias e Promoción Agroalimentaria para que, no ámbito das súas competencias, dite as normas necesarias para a correcta aplicación, desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 3 de xuño de 2004.
Juan Miguel Diz Guedes
Conselleiro de Política Agroalimentaria e
Desenvolvemento Rural